El Govern presenta una campanya de publicitat amb l'objectiu de millorar la percepció i ampliar el coneixement que es té de la formació professional
Donem el tret de sortida a la campanya de publicitat "Un gir de 174 graus" que té per objectiu millorar la percepció i ampliar el coneixement que es té de la Formació Professional en tota la seva dimensió: la inicial, la dual, la ocupacional i la contínua.
Aquesta campanya, impulsada pels departaments d'Educació, de Treball, Afers Socials i Famílies, i de Vicepresidència, fa una aposta clara per potenciar aquests estudis i aconseguir una major implicació i coresponsabilitat de tots els agents socials i econòmics vinculats, especialment en l'FP dual.
La campanya, que s'ha fet amb actors reals per dotar-la de més veracitat, s'adreça tant a alumnes, persones en situació d'atur, persones que poden tenir interès en fer un reciclatge formatiu, a l'empresa per fer veure els avantatges de la seva implicació en l'FP i també al conjunt de les famílies i de la societat.
De la mateixa manera, es vol promoure aquelles famílies professionals que més necessita el mercat laboral i al mateix temps, situant a dones en aquelles professions més masculinitzades i a homes en sectors feminitzats, com el de serveis i atenció a les persones.
A Catalunya actualment es poden cursar 174 títols d'FP, de 24 famílies professionals diferents.
D'aquests títols, 37 són adaptacions curriculars que s'adeqüen a les noves necessitats de les empreses i del territori.
Dels 174, un total de 72 són de tècnics en cicles formatius de grau mitjà i 102, de tècnic superior.
La formació professional també està al servei de les persones treballadores.
Per una banda, el Servei Públic d'Ocupació de Catalunya (SOC) s'encarrega de la Formació Professional per a l'Ocupació adreçada a persones en situació d'atur, amb la finalitat de millorar la qualificació professional i la capacitat d'inserció o reinserció laboral a través de la consecució i el perfeccionament de les competències.
I per l'altra, el Consorci per a la Formació Contínua de Catalunya, s'encarrega de la Formació Professional Contínua, adreçada a persones treballadores en actiu.
Si posem el focus en la inserció laboral, veiem que passats 6 mesos més del 50% de les persones que han passat per un curs troben feina, i passat un any gairebé el 70% han estat contractades o s'han donat d'alta com autònoms.
Així mateix, les dades d'avaluació de la formació contínua mostren que el 90% de les persones participants declaren que la formació els ha permès adquirir noves habilitats o capacitats aplicables al lloc de treball i que aquestes afavoreixen el manteniment del lloc de treball i/o la mobilitat laboral.
Cal destacar, que un dels objectius de la campanya és afavorir l'equitat de gènere en l'alumnat que cursa FP.
En aquest sentit, el Departament d'Educació, a partir d'aquest curs bonificarà la matriculació de dones en els cicles de formatius de grau superior vinculats al sector industrial.
De cara al vinent, està treballant per incrementar aquesta possibilitat en altres sectors en què es produeixi disparitat de gènere i demanda laboral.
Per la seva banda, el Departament de Treball, Afers Socials i Famílies impulsa mesures d'igualtat amb la priorització de determinats col·lectius, entre ells les dones, i l'impuls de plans concrets adreçats a garantir aquesta igualtat.
Amb aquesta campanya també es vol contribuir a la lluita contra l'atur.
L'FP és una opció idònia per als joves, atès que els prepara adequadament per inserir-se amb avantatge al món laboral.
De fet, per cinquè any consecutiu, l'Estudi d'inserció laboral dels Ensenyaments Professionals 2018, elaborat a partir de l'enquesta als graduats d'FP entre els sis i els nou mesos d'haver-se graduat, indica que creix la xifra d'inserció laboral de les persones graduades en ensenyaments professionals
Un altre dels reptes de la campanya és impulsar la implicació i coresponsabilitat dels agents socials i econòmics, especialment de les empreses, per tal que s'acullin a l'opció de cursar l'FP dual.
Per això, és important donar a conèixer quins beneficis té la modalitat dual i explicar el procés per accedir-hi amb l'objectiu final d' adequar la formació dels treballadors a les necessitats de les empreses.
Tota la informació sobre els estudis de formació professional (inicial, ocupacional i contínua, incloent-hi la modalitat dual), està disponible a l'espai web: http://ensenyament.gencat.cat/ca/arees-actuacio/fp/
Aquesta campanya està en part finançada pel Ministerio de Educación y Formación Profesional amb el Fons Social Europeu.
El lema "Un gir de 174 graus" respon al nombre de titulacions que actualment ofereix la FP inicial, que de manera metafòrica s'aproxima a l'expressió de fer un gir de 180 graus, per transmetre que a través de l'FP es pot dur a terme un canvi rellevant a la vida